***Αθήνα 07-07-2015***

Προς

**ΥΠΟΥΡΓΕΙΟ ΠΟΛΙΤΙΣΜΟΥ και ΑΘΛΗΤΙΣΜΟΥ**

*ΓΕΝΙΚΗ ΔΙΕΥΘΥΝΣΗ ΑΝΑΣΤΗΛΩΣΗΣ,*

*ΜΟΥΣΕΙΩΝ ΚΑΙ ΤΕΧΝΙΚΩΝ ΕΡΓΩΝ*

*ΔΙΕΥΘΥΝΣΗ ΑΝΑΣΤΗΛΩΣΗΣ ΒΥΖ/ΝΩΝ ΚΑΙ ΜΕΤΑΒΥΖΑΝΤΙΝΩΝ ΜΝΗΜΕΙΩΝ*

Υπ’ όψιν

*Κυρίας Ιωάννας Καράνη , Αρχιτέκτων Μηχανικός ,*

*Κυρίας Αικατερίνης Καστελάνου , Αρχιτέκτων Μηχανικός ,*

*Κυρίας Ευαγγελία Λούπου, Πολιτικός Μηχανικός ,*

**Κοινοποίηση** προς το Εκκλησιαστικό Συμβούλιο του Ιερού Ναού του Αγίου Νικολάου στον Πύργο Ηλείας

**Θέμα:** *Μερική Επικινδυνότητα του Διατηρητέου Μνημείου του Ιερού Μητροπολιτικού Ναού*

*του Αγίου Νικολάου στον Πύργο Ηλείας λόγω παύσης των εργασιών*

*αποκατάστασης του .*

Στις *30 Ιουνίου 2015* πληροφορήθηκα από τον εκπρόσωπο του Εκκλησιαστικού Συμβουλίου του Ιερού Μητροπολιτικού Ναού του Αγίου Νικολάου στον Πύργο Ηλείας ότι οι εργασίες αποκατάστασης του Διατηρητέου Μνημείου από τον Ανάδοχο κατασκευαστή του έργου σταμάτησαν , λόγω της υπάρχουσας οικονομικής κατάστασης η οποία έχει διαμορφωθεί στην Ελλάδα .

Οι εργασίες αποκατάστασης στο Διατηρητέο Μνημείο σταμάτησαν χωρίς να έχει υπάρξει κάποια έστω μικρή μεταβατική χρονική περίοδος εντός της οποίας θα λαμβάνονταν όλα τα απαραίτητα προστατευτικά μέτρα τα οποία η Επιστήμη και η Τέχνη του Πολιτικού Μηχανικού επιβάλλουν και που θα είχαν σαν αποτέλεσμα την ομαλότερη προσαρμογή των απαιτήσεων των εργασιών αποκατάστασης , της ποιότητας και της ασφάλειας της κατασκευής του έργου στις νέες διαμορφούμενες συνθήκες .

Επί πλέον δεν γνωρίζω να έχει γίνει κάποια επίσημη γραπτή αίτηση - υπόμνημα από τον Ανάδοχο Εργολάβο στο Υπουργείο Πολιτισμού για άμεση παύση εργασιών λόγω συγκεκριμένων λόγων (οικονομική κατάσταση κ.λ.π) , όπως επίσης δεν γνωρίζουμε εάν έχει υπάρξει θετική ανταπόκριση του Υπουργείου Πολιτισμού ώστε να επιβεβαιώνετε η νομιμοποίηση μιας τέτοιας απόφασης . Επιπρόσθετα δεν έχει υπάρξει κάποιο επίσημο υπόμνημα προς το Εκκλησιαστικό Συμβούλιο του Ιερού Μητροπολιτικού Ναού του Αγίου Νικολάου για ενημέρωσή του .

Ως εκ τούτου κρίνουμε σαν ικανή και αναγκαία συνθήκη την λήψη άμεσων προστατευτικών μέτρων , για την διασφάλιση στο μέγιστο δυνατό της ασφάλειας του Μνημείου ιδιαίτερα έναντι εξωτερικών συνθηκών (Σεισμός κ.λ.π) οι οποίες δύσκολα μπορούν να προβλεφθούν και οι οποίες μπορεί να προκαλέσουν σοβαρές βλάβες στο Διατηρητέο Μνημείο .

Θα αναφέρω εν συντομία κάποιους λόγους για τους οποίους κρίνουμε ότι η άμεση παύση εργασιών στον Μητροπολιτικό Ναό του Αγίου Νικολάου δημιουργούν προϋποθέσεις επικινδυνότητας .

Η Ξύλινη Στέγη του κεντρικού κλίτους παραμένει ημιτελής διότι :

* *δεν έχει ολοκληρωθεί η τοποθέτηση όλων των ξύλινων ζευκτών εγκαρσίων και διαμήκων ,*
* *δεν έχει τοποθετηθεί το απαιτούμενο σανίδωμα στην στέγη ,*
* *δεν έχουν τοποθετηθεί οι προβλεπόμενοι ελκυστήρες ,*
* *δεν έχουν τοποθετηθεί οι αντιδιαγώνιοι μεταλλικοί σύνδεσμοι Φ16 , κ.λ.π .*

λόγω του προβλήματος κατασκευής των ζευκτών τα οποία σας έχουμε περιγράψει σε άλλο γράμμα μας .

Είναι προφανές ότι η κατάσταση αυτή της ξύλινης στέγης στην κατάσταση την οποία ευρίσκεται σήμερα δεν συμβάλλει

* στην απαιτούμενη διαφραγματική λειτουργία της ξύλινης στέγης και
* στην ομαλή μεταφορά των επιβαλλόμενων φορτίων στις κατακόρυφες φέρουσες τοιχοποιίες του Ιερού Ναού .

Στο αριστερό πλάγιο κλίτος του Ιερού Ναού ομοίως λόγω καθαίρεσης των εγκαρσίων στοιχείων (ξύλινων και σιδηρών) τα οποία συνέδεαν τις εξωτερικές φέρουσες τοιχοποιίες με τις εσωτερικές φέρουσες διαμήκεις τοιχοποιίες έχει σαν αποτέλεσμα :

* Την απουσία διαφραγματικής λειτουργίας στο πλάγιο κλίτος ,
* Την απουσία ισχυρής σύνδεσης *(βλέπε εγκεκριμένη στατική μελέτη)* μεταξύ εξωτερικών και εσωτερικών διαμήκων φερουσών τοιχοποιιών ,
* Την μεγάλη παραμορφωσιμότητα του φορέα στην περιοχή του αποκεκαλυμμένου πλάγιου κλίτους , ιδιαίτερα σε εγκάρσιες ισχυρές μετακινήσεις λόγω απουσίας διαφραγματικής λειτουργίας .
* Απουσία στεγανότητας της κατασκευής έναντι μελλοντικών άμεσων βροχοπτώσεων της κατασκευής .

Με βάση την παραπάνω περιγραφή μας κρίνουμε αναγκαίο για την ασφάλεια του έργου την επιβολή άμεσων διορθωτικών μέτρων από τον Ανάδοχο εργολάβο του έργου *(με βάση τις οδηγίες σας)* , τα οποία να ελαχιστοποιήσουν τις προϋποθέσεις που μπορούν να δημιουργήσουν ενδεχόμενες βλάβες τις οφειλόμενες σε μελλοντικές σεισμικές δράσεις στο Διατηρητέο Μνημείο .

***Με εκτίμηση***

Ο Πολιτικός Μηχανικός

*Τσαλαματάς Νικόλαος*